امریکا پاکستان ته "مذهب ته د سپکاوي " قانون مو ژر اصلاح کړئ
امریکا د پاکستان نه غوښتي چې د " کفر ویلو" یا مذهب ته د سپکاوي قوانی او د محکمو سیستم دې اصلاح کاندي. 
د وزرت په اعلامیې کې ویل شوي ، "مونږ ټینګار کوو چې پاکستان دې ژر تر ژره مذهب ته د سپکاوي‌ قوانین او د محکمو سیستم اصلاح کړي چې د ناوړه ګټه اخیستو مخه یې ونیول شي او د مشکوکو کسانو سره د قانون سره سم چلند وشي". امریکا دا غوښتنې پداسې حال کې کوي چې یو ځوان هلک د پیښور ښار په یوې محکمې کې د طاهر نیسم په نامه یو امریکایي چې په خټه پاکستانی و، وواژه. په نسیم دا تور و چې ځان یې د اسلام پیغمر بللی و. د اسلامي ډلو زرګونو پلویانو نن د جمعې په ورځ، جولای ۳۱ ( زمري ۱۰) د محکمې په مخکې مظاهره کړې وه او د برید کوونکي، فیصل خان په ملاتړ یې شعارونه ورکول. سره لدې چې د امریکا د بهرنیو چارو وزارت د طاهر نیسم په وژل کیدو خپګان څرګند کړی خو نن د جمعې په ورځ زرګونو سخت دریځو، د قاتل فیصل خان په ملاتړ مظاهره کړې. د مفتي شهاب الدین پوپلزي په نامه یو کس چې د مظاهرو مشري یې کوله وویل، " هیڅوک دا حق نلري چې قانون په لاس کې واخلي، خو فیصل خان هغه څه وکړل چې حکومت باید دوه کاله وړاندې کړي وای ". د نړیوالې آزادۍ لپاره د امریکا کمیسیون هم د نسیم وژل کیدل غندلي دي. د دې کمیسیون مشر، جوني مور په یوې اعلامیې کې ویلي، " پاکستان باید د مذهبي اقلیتونو ساتنه وکړي او د دا شان غمیزو د مخنیوي لپاره چې تصور یې نشي کیدی، حکومت باید کوټلي ګامونه پورته کړي." دغه کمیسیون په ۲۰۲۰ کال کې د مذهبي آزادیو په هکله پخپل راپور کې چې تیره میاشت یې خپور کړی، په پاکستان کې د مذهبي آزادیو په هکله اندیښنه ښودلې وه ‎، په ځانګړې ډول د مذهبي اقلیتونو په هکله د پاکستان د چلند په هکله. د پاکستان په قانون کې " کفر ویل" یا اسلامي مقدساتو ته سپکاوی د مرګ سزا لري خو لا تر اوسه هیڅوک پدې جرم اعدام شوي ندي. اکثریت کسان چې محکمو ورته د مرګ سزا ورکړې او د اعدام کیدو لپاره په زندانونو کې شپې او ورځې تیروي، د احمدیه فرقې پیروان دي.